ಕೈಯಲ್ಲಿದ್ದ ಸ್ಟಿಕ್ ಎಸೆದು ಡ್ಯಾನ್ಸ್ ಮಾಡಿ ಯುವಕರಿಗೇ ಸೆಡ್ಡು ಹೊಡೆದ್ರು ತಾತ!- ವಿಡಿಯೋ ವೈರಲ್

ಮುಂಬೈ: ವೃದ್ಧರೊಬ್ಬರು ಯುವಕರಿಗೆ ಸೆಡ್ಡು ಹೊಡೆದು ಕುಣಿದು ಕುಪ್ಪಳಿಸಿದ ವಿಡಿಯೋವೊಂದು ಸಾಮಾಜಿಕ ಜಾಲತಾಣದಲ್ಲಿ ವೈರಲ್ ಆಗಿದೆ.

ಮೊದಲು ತನ್ನ ಎರಡೂ ಕೈಯಲ್ಲಿ ಸ್ಟಿಕ್ ಹಿಡಿದು ಕುಣಿಯುತ್ತಿದ್ದ ಹಿರಿಯ ವ್ಯಕ್ತಿ ನಂತರ ಕೆಲವೇ ಸೆಕೆಂಡ್‍ನಲ್ಲಿ ಕೈಯಲ್ಲಿರುವ ಕೋಲನ್ನು ಎಸೆದು ಡ್ಯಾನ್ಸ್ ಮಾಡಿ ಎಲ್ಲರೂ ನಾಚುವಂತೆ ಡ್ಯಾನ್ಸ್ ಮಾಡಿದ್ದಾರೆ.

ವೃದ್ಧ ಅಲ್ಲಿದ್ದ ಜನರ ಬಗ್ಗೆ ಯೋಚಿಸದೇ ತನ್ನದೇ ಶೈಲಿಯಲ್ಲಿ ಸಂತೋಷದಿಂದ ಕುಣಿಯುತ್ತಿದ್ದರು. ತನ್ನ ಸುತ್ತಮುತ್ತ ಯುವಜನರೇ ತುಂಬಿಕೊಂಡಿದ್ದರು. ಅವರಂತೆ ಕುಣಿಯಲು ಪ್ರಯತ್ನಿಸದೆ ತಮಗೆ ಇಷ್ಟ ಬಂದಂತೆ ಕುಣಿದಿದ್ದಾರೆ.

ಈ ವಿಡಿಯೋದ ಕೊನೆಯಲ್ಲಿ ವೃದ್ಧನಿಗೆ ಇಬ್ಬರು ಮಹಿಳೆಯರು ಸಾಥ್ ನೀಡಿದ್ದಾರೆ. ಮಹಿಳೆಯರು ವೃದ್ಧನ ಜೊತೆ ಡ್ಯಾನ್ಸ್ ಮಾಡುತ್ತಿರುವುದು ನೋಡಿ ಅಲ್ಲಿದ್ದ ಜನರು ಚಪ್ಪಾಳೆ ತಟ್ಟುತ್ತಾ ಅವರನ್ನು ಪ್ರೋತ್ಸಾಹಿಸಿದ್ದಾರೆ.

ಈ ವಿಡಿಯೋವನ್ನು ಎಡ್ಗಾರ್ಡ್ ಎಲ್ಯೂಟರಿಯೋ ಡಾಜಾ ತಮ್ಮ ಫೇಸ್‍ಬುಕ್ ಪೇಜ್‍ನಲ್ಲಿ ಪೋಸ್ಟ್ ಮಾಡಿದ್ದಾರೆ. ಸದ್ಯ ಈ ವಿಡಿಯೋ ಸಾಮಾಜಿಕ ಜಾಲತಾಣದಲ್ಲಿ ವೈರಲ್ ಆಗಿದೆ.